
הצעת חוק לתיקון פקודת התעבורה (חניה בתחנות אוטובוס בימי מנוחה), התשס"ט-2009 (פ/949), של חה"כ אופיר אקוניס

-

-

-

עמיר דגני
-

-

-

איתי עצמון


נועה קברטץ (מתמחה)


יעל פיין (מתמחה)

מנהלת הוועדה:
לאה ורון

רשמת פרלמנטרית: אירית שלהבת
הצעת חוק לתיקון פקודת התעבורה (חניה בתחנות אוטובוס בימי מנוחה),

התשס"ט-2009 (פ/949)

היו"ר אופיר אקוניס:


אני מבקש לפתוח את הישיבה האחרונה של הוועדה היום. אנו מקיימים דיון בהצעת חוק לתיקון פקודת התעבורה (חניה בתחנות אוטובוס בימי מנוחה), התשס"ט-2009, הצעת חוק שאני הצעתי, שנועדה להתיר חניה בתחום תחנות האוטובוס בימי מנוחה – דהיינו בשבתות ובימי המנוחה הרשמיים שכבר דיברנו בהם. אם אינני טועה, היה מדובר על ראש השנה, יום הכיפורים, סוכות, פסח ושבועות. יום העצמאות לא נכלל. 

ישעיהו רונן:


שלושת הרגלים. 

היו"ר אופיר אקוניס:


סיכמנו להמשיך לקדם את הצעת החוק הזאת אחרי הקריאה הטרומית בתיאום עם משרד התחבורה. כעת אנחנו מגיעים להכנה לקראת הקריאה הראשונה. 


גברת ראובני, שלחת לנו כמה הצעות. 

חוה ראובני:


שלחתי נוסח אחד, ומכיוון שמשרד המשפטים העיר על הנוסח הזה והכנסתי בו קצת שיפורים אז גם הנוסח המתוקן נשלח אליכם. 

היו"ר אופיר אקוניס:


 גם לנו, כמובן, יש הערות על הנוסח. כפי שהוא הגיע אלינו, יש צורך להכניס בו תיקונים לפני הקריאה הראשונה. 

לאה ורון: 


לכן אנחנו מקיימים את הדיון. 

היו"ר אופיר אקוניס:


 בוודאי. בזמנו סיכמנו שהמשך הדיון יהיה לאחר חודש ימים, אם אינני טועה, ואנחנו עומדים במועד. כמדומני אנו אפילו ביום המדויק שקבענו. 

לאה ורון: 


בכל מקרה, עו"ד ראובני הקדימה אותנו והעבירה לנו נוסח מבעוד מועד. 

היו"ר אופיר אקוניס:


 נכון, היא העבירה נוסח בשבוע שעבר כאשר היינו עסוקים עדיין בדברים קודמים. 

חוה ראובני:


הנוסח הולך ברוח הצעת החוק של אדוני, כולל ההערות שעלו בדיון, ההסתייגויות, התחומים שבהם ביקשנו שההקלה של התרת חניה בתחנות האוטובוס לא תותר וסוגי התחנות שבהן לא יינתן היתר. 


דבר אחד שעלה בדיון הקודם ולא הכנסתי לנוסח, אך הערתי עליו במייל כהודעה נלווית לנוסח, בדיון הקודם דובר על כך שרשות מקומית שלא תדאג לגרור ולפנות כלי רכב שחנו בתחנות אוטובוס מעבר לשעות הרשומות בתמור שהציבה, תישלל ממנה הזכות להציב תמרורים כאלה. 

היו"ר אופיר אקוניס:


 למה?

חוה ראובני:


על כך דובר כאן בישיבה הקודמת. 

היו"ר אופיר אקוניס:


 מה פתאום? שאנחנו נשלול מן הרשות המקומית את הזכות להציב תמרור כזה?

חוה ראובני:


אם היא לא תדאג שתחנת האוטובוס תהיה פנויה בתום יום המנוחה. 

היו"ר אופיר אקוניס:


 תאמיני לי שהיא תדאג. את יכולה להיות בטוחה בכך. אני יכול להעיד רק מהעיר שלי כמה מכוניות ייגררו. ובדין ייגררו, דרך אגב, הן צריכות להיגרר, הן כדי לא להפריע לחברת האוטובוסים – בעיר שלי זה יותר "דן" מאשר "אגד", אבל "אגד" פועלת ברוב הארץ והקווים הפרטיים החדשים וכולם – והן למען הסדר הטוב. תאמיני לי שלרשות המקומית יהיה אפילו אינטרס להעשיר את קופתה בכמה מאות שקלים אם בעלי מכוניות לא יזיזו את המכונית עם תחילת פעילות הקו כפי שאני מציע בהצעת החוק. 

חוה ראובני:


בכל אופן, ההוראה הזאת נראתה לי קצת משונה. אינני יודעת כיצד אפשר, אם נותנים זכות בחוק, לשלול אותה, וכמה כלי רכב היא צריכה לפנות, באיזה מספר כדי שישללו ממנה את הזכות הזאת. התחלתי לחשוב איך אוכל לכתוב את זה והבנתי שזה לא פשוט.

גבריאל (גבי) נבון:


היום החוק לא נאכף. אפילו עכשיו נוכל לצאת החוצה ולראות כלי רכב שחונים בתחנות אוטובוסים ולא קורה כלום. מה יקרה מחר בבוקר אם יחנו בתחנות אוטובוסים והעירייה לא תעשה שום דבר? אז יהיה עוד יותר גרוע. 

היו"ר אופיר אקוניס:


 זה באמת בעיה של אכיפה על-ידי הרשויות המקומיות, למרות שרובן בעלות אינטרס מובהק מבחינת הקופה שלהן לקיים את החוק. 

ישעיהו רונן:


יש בעיה נוספת, שלא כל הרשויות המקומיות ערוכות מבחינה לוגיסטית עם מכוניות גרר והסכמים עם גוררים ומגרשים לאחסון המכוניות הנגררות. בעיריות הגדולות והמסודרות זה כמובן קיים. בעיריות הבינוניות והקטנות לא תמיד זה קיים ואז העסק הזה גם לא יכול לפעול. 

היו"ר אופיר אקוניס:


 אגב, בעיריות הקטנות הבעיה של מחסור בחניה לא קיימת כמעט ולכן אם להיות הגונים, ואהיה הגון אתך, הדברים חלים באמת בעיקר על הערים הגדולות מאוד במרכז הארץ שבהן בעיית החניה מז'ורית. ככל שמתרחקים מן המרכז בעיית החניה הופכת למינורית יותר. בנהריה למשל אין כל-כך בעיית חניה. למרות שהחוק הזה יחול כמובן גם על נהריה, שם הם לא צריכים. 

חוה ראובני:


אנשים יחנו בתחנת אוטובוס למרות שאין צורך, אבל אם מותר אז למה לא. 

ישעיהו רונן:


העובדה הזאת צריכה להיות על השולחן כרגע, שההנחיה הזאת לא תיושם בכל מקרה, ולא רק בשוליים אלא בנתח משמעותי שלה. 

היו"ר אופיר אקוניס:


 מה זאת אומרת "לא תיושם בכל מקרה"?

ישעיהו רונן:


לא תיושם משום שחניה בתחנות אוטובוסים היא מחלה, כפי שמר גבי נבון הסביר לפני רגע. ההיתר, מן הסתם, יעודד את זה עוד יותר. הפינוי המדויק שעה לפני ושעה אחרי, זה משאלות ליבנו לטובה. בפועל בחוץ זה לא יקרה. 

היו"ר אופיר אקוניס:


 נסדיר מקל וגזר בהצעת החוק. 

ישעיהו רונן:


מה שיקרה בחוץ הוא דבר הרבה פחות סטרילי ומדויק ממה שמתואר כאן. 

היו"ר אופיר אקוניס:


 הבנתי. תודה. גם את הגזר וגם את המקל נקבע בחוק. 

ישעיהו רונן:


שניהם יהיו אורגניים ...

היו"ר אופיר אקוניס:


 תבוא בשבוע הבא לישיבה על הפירות והירקות האורגניים, אשמח לשמוע את דעתך גם בעניין הזה. זה דבר שהולך ונהיה אופנתי. 


אדוני היועץ המשפטי, איך אתה מציע שנמשיך את הדיון על הצעת החוק?

איתי עצמון:


 בנוסח שמונח כרגע בפני הוועדה מוצע כי "בימי מנוחה ... רשאי רכב פרטי לחנות בתחום תחנת אוטובוס, ובלבד שצוין בתמרור כי החניה מותרת באותה תחנה, ובאילו שעות". הבעיה שלי עם הנוסח, שלא קיימת חובה לקבוע או להציב תמרורים כאלה. ככל שלא יוצבו תמרורים, בעצם החוק לא ייושם. לכן אני סבור שיש לשנות את הנוסח, כדלהלן: "באופן שיחייב רשות תִמרור מקומית להציב בתחום תחנת אוטובוס, בכפוף להוראות סעיף קטן (ג), תמרור הקובע כי החניה מותרת בתחום אותה תחנה בימי מנוחה ...; בתמרור כאמור יצוינו המועדים שבהם תותר החניה". באופן כזה קובעים חובה פוזיטיבית שתחול על הרשויות המקומיות, להציב תמרורים, וכך ניתן יהיה ליישם את החוק. 

ישעיהו רונן:


מן הסתם אתה צודק. אבל לך צעד אחד נוסף. מה תעשה לרשות מקומית שלא תציב תמרורים? מה תהיה ברירת המחדל? המצב בחוץ לא סטרילי. אתה יכול לחייב, זה בסדר, אבל בחוץ פועלים לפי המצב התקציבי ברשות המקומית. אין מה לעשות, זה המצב. ברשויות מקומיות רבות מאוד לא יציבו תמרורים, חלק מכיוון שלא אכפת להן וחלק מכיוון שאין להן תקציב וחלק בשל כל מיני סיבות. מה המצב המשפטי לאור זה? האם יהיה מותר לחנות באותם מקומות בהיעדר תמרור, או אסור? אני סבור שהנוסח שאוסר הוא הנוסח הנכון. רשות מקומית שתהיה מסודרת ותציב שלט, תציב; ורשות מקומית שלא תהיה מסודרת, לא תציב שלט. זה כמו איסוף אשפה וכמו כל דבר אחר. 

איתי עצמון:


 אתה שואל מה יקרה אם הרשויות המקומיות יפרו את החוק?

היו"ר אופיר אקוניס:


אם החוק יקבע חובה להציב תמרורים – בשבוע שעבר אמר לי ראש רשות מקומית מסוימת, ולא ארחיב את הדיבור כדי לא לרמוז יותר מדי, שגם אם הוועדה או משרד התחבורה לא ישנו חוק מסוים הוא בכל זאת יחיל את הפרויקט להשכרת אופניים בעירו מבלי שהכנסת תחוקק. זה אמירה מאוד לא נורמטיבית מפיו של ראש רשות. אם יש חוק, צריך לקיים אותו. הרשויות המקומיות אינן מעל החוק. לכן אם נחוקק את החוק ברוח ההצעה של היועץ המשפטי של הוועדה הרשויות המקומיות יהיו מחויבות לקיים את החוק. 

איתי עצמון:


 אפשר לשקול לקבוע מועד מסוים, שעד ליום מסוים יתקינו רשויות התִמרור המקומיות תמרורים לפי הסעיף המוצע, או לקבוע החלה בהדרגה. 

היו"ר אופיר אקוניס:


בלי החלה בהדרגה. איך ניצור הדרגה? זה יגרום רק לאנדרלמוסיה. 

ישעיהו רונן:


גם כך לא יהיה טוב יותר, בשני המקרים. 

היו"ר אופיר אקוניס:


אל תהיה סקפטי. 

דן ארצי:


מי יקבל את ההחלטה באיזו תחנה כן ובאיזו תחנה לא? אני שואל את השאלה בעקבות סרטון ששלחתי לך על דיסק לפני כחודש ימים שבו הראיתי לך מה נעשה.

היו"ר אופיר אקוניס:


 קיבלתי וראיתי. אבל זה היה ביום חול, ביום עבודה. 

דן ארצי:


זה היה גם בבוקר יום ראשון, מכוניות שנשארו שם עוד ממוצאי שבת. 

היו"ר אופיר אקוניס:


 נכון, אבל הרוב היה בימי חול. הסברת גם בתחילת הדיסק שאין פקחים שכותבים דוחות למי שחונים כדי לפרוק סחורה. אני זוכר את ההסבר שלך. 

דן ארצי:


בכל העולם המורים לנהיגה והמוניות ומוכרי סברס ומוכרי בייגלה ומוכרי פרחים, כולם משתמשים בתחנות אוטובוסים. בואו נצא מתוך נקודת הנחה שהכוונה טובה בסך הכול, אבל זה קצת מורכב. מי יחליט איפה כן ואיפה לא? האם הרשות המקומית עצמה? מי ייתן את הלגיטימציה להגיד: פה כן, ופה לא? 

איתי עצמון:


 כפי שאתם רואים בנוסח, בסעיף קטן (ג) כתוב איפה לא ניתן יהיה להציב את התמרורים הללו, כלומר בדרך שאינה דרך עירונית וכן הלאה. 

ישעיהו רונן:


הוא מתכוון לבחירת השעות. 

היו"ר אופיר אקוניס:


 תיכף נדבר על השעות. 

איתי עצמון:


 לפי מה שיוחלט כאן. 

פנחס (פיני) גרשון:


לגבי סעיף קטן (ג), חסר כאן נושא המסופים. 

איתי עצמון:


 בפסקה (5) כתוב "במסוף תחבורה ציבורית".

היו"ר אופיר אקוניס:


 זה נדון. דיבר על כך חבר הכנסת מוזס, ששאל האם בחניונים של "אגד" יוּתַר לחנות. הוא שאל את זה לגבי ירושלים. אמרנו שהתשובה לא, שם אין חניה. אגב, בחניון רידינג דווקא כן יהיה מותר לחנות כי הוא לא משמש כחניון לאוטובוסים. 

דן ארצי:


הוא אכן לא חניון לילה. 

היו"ר אופיר אקוניס:


חבר הכנסת מוזס שאל האם ייכנסו אל תוך חניוני הלילה של "דן", של "אגד" או של החברות הפרטיות. 

פנחס (פיני) גרשון:


לגבי סעיף קטן (ד), הייתי מציע דבר אחר. נאמר כאן שהרשות המקומית היא שאחראית להצבת התמרורים, וזה בסדר, וגם לאישור. מכיוון שכל נושא התחבורה הציבורית במסגרת האצלת הסמכויות נשאר בידי רשות התִמרור המרכזית, קרי: משרד התחבורה, משרד התחבורה האציל את כל נושא לוח התמרורים והסדרי התנועה לרשות המקומית, למעט אחד הדברים שיקר מאוד לליבו מההיבט הכלל מערכתי וזה התחבורה הציבורית. אני מציע להשאיר את האישור בידי רשות התִמרור המרכזית כי היא זאת שיודעת לאן נוסע האוטובוס ומתי הוא מגיע. יש להם מידע רב יותר מול המפעילים, והרשות המקומית היא שתבצע. 

היו"ר אופיר אקוניס:


 הם גם יכולים להיות מסונכרנים ביניהם ולדעת אילו קווים פועלים ואילו קווים לא פועלים, מה הן שעות הפעילות. הרי הם נותנים את הרישיון להפעלת קו. עו"ד חוה ראובני, אני חושב שזה רעיון טוב. 

דן ארצי:


יש קו שמתחיל למשל בכפר-סבא, ממשיך ברעננה ומסתיים בהרצליה. אז מה, בתחנות בתחום עיריית כפר-סבא תתן אפשרות אחת, ברעננה אפשרות שנייה ובהרצליה אפשרות אחרת?

היו"ר אופיר אקוניס:


 לא. אמרנו שלא. 

חוה ראובני:


כי זה לא מתייחס לאוטובוס אלא מתייחס לתחנה. 

דן ארצי:


אנחנו מדברים בסך הכול על אותו דבר. 

ישעיהו רונן:


אני מוכרח לא להסכים. 

היו"ר אופיר אקוניס:


 אתה לא מוכרח. אתה יכול. 

ישעיהו רונן:


בארץ יש קרוב ל-20,000 תחנות אוטובוסים ואין אפשרות למשרד התחבורה לתת אישורים לכל 20,000 התחנות בכל רשות מקומית לחוד ולוודא את ההתחלה של כל קו וכולי. נכון שאנחנו מאשרים והעניין הזה יקר ללבנו, אבל את זה עשינו כבר לפני כן. כרגע מדובר בפרט טכני של בחירת העובדות מתוך רישיון הקו שניתן כבר. אין צורך ללכת גם לחלקים הטכניים. אין שום בעיה שהדבר ייקבע ברשות המקומית. היא יודעת בדיוק מתי האוטובוסים יוצאים ומתי הם מגיעים לכל תחנה מתוך רישיון הקו. לא צריך את משרד התחבורה בשביל זה, ממש לא. יש מגמה של ביזור סמכויות, של האצלת סמכויות, לא להיות צנטרליסטי עד כדי כך שכל דבר ייקבע על-ידי הרשות המרכזית. כדי לקבוע באיזו שעה תתאפשר החניה ברחוב ויצמן בגדרה לא צריך להגיע עד לירושלים. זה בעיה טכנית שהרשות המקומית יכולה להסתדר איתה לבד לגמרי. 

היו"ר אופיר אקוניס:


 מי במשרד התחבורה מאשר את הקווים, מר אלבז או מר לנגר?

ישעיהו רונן:


שניהם. כל אחד לחוד, אבל ביחד. 

היו"ר אופיר אקוניס:


 אז הם יודעים.

ישעיהו רונן:


מה הם יודעים? 20,000 תחנות? 

חוה ראובני:


אני רוצה להוסיף עוד מרכיב. החוק הזה בא דווקא מן ההיבט של הסדרת החניה. הוא נועד לענות על צורך ועל בעיה שנוצרת בביקושי חניה והיצע החניה. נושא הסדרת החניה נמצא בסמכותה ובאחריותה הבלעדית של הרשות המקומית. אנחנו לא מתערבים בתִמרור כזה, או מתערבים רק בשוליים. חוקי עזר לחניה, תִמרור חניה, הסדרת חניה – כל אלה בסמכות הרשות המקומית. 

ישעיהו רונן:


אפילו פקודת התעבורה קובעת שכל נושא הסדרי החניה ברשות המקומית יהיה בסמכות הרשות המקומית. מכאן נגזרים חוקי העזר העירוניים וכל הסמכויות שהם קיבלו. זה ממש נסיגה מנדטורית, לדעתי, לסגת עכשיו חזרה ולמשוך את זה אחורה. אני חושב שנכון שזה ייקבע על-ידי הרשות המקומית. 

היו"ר אופיר אקוניס:


שמענו, בסדר. אולי באמת היית מוכרח להעיר את ההערה כי היא חשובה ביותר. אנחנו לא רוצים לחזור לדברים מנדטוריים, נהפוך הוא. אנחנו רוצים לבטל ככל האפשר תקנות מנדטורית. מה עם תקנות הטיס המנדטוריות? או הטורקיות? אז עוד לא היו. 

ישעיהו רונן:


בימי הטורקים היו מטוסים "מאוד" מתקדמים. 

היו"ר אופיר אקוניס:


 מטוסי נייר ...

ישעיהו רונן:


אחת מן הביקורות הקשות נגד משרד התחבורה, שאנחנו משחקים את הנציב הבריטי העליון וצריכים לאשר תמרור עצור בקצה גדרה ודברים מן הסוג הזה. אנחנו במגמה של ביזור והאצלת סמכויות. שני אנשים בירושלים לא צריכים להגיע עד לדימונה כדי לאשר תמרור. 

יערה למברגר-קינר:


יתרה מכך, כפי שעו"ד חוה ראובני אמרה, החניה היא תחום שנמצא כבר בסמכות הרשויות המקומיות. 

אהוד ענבר:


אני ממרכז השלטון המקומי. בחלק גדול מן הרשויות המקומיות כל נושא התִמרור חייב אישור של המפקח על התעבורה, שזה רשות התִמרור המרכזית.

ישעיהו רונן:


התחנה עצמה, אך לא שעות החניה בה. 

אהוד ענבר:


גם התִמרור. דבר נוסף, אם כבר מדברים על נושא החניה, מוסדר בחוק עזר עירוני איפה מותר לחנות ואיפה אסור לחנות. אם מפשירים אזור לחניה במועדים קצובים, כמו בשישי-שבת, הרשות המקומית תצטרך לתקן את חוק העזר שלה. זה יחייב תיקון של חוקי העזר ברשויות המקומיות. 

ישעיהו רונן:


בבקשה, בסדר. 

אהוד ענבר:


אבל שוב, בנושא התִמרור, בחלק גדול מן הרשויות המקומיות רשות תִמרור מקומית חייבת לקבל אישור של המפקח על התעבורה. 

ישעיהו רונן:


לגבי תִמרור תחנת האוטובוס – כן, בוודאי, זה היה ונשאר בסמכות משרד התחבורה. לגבי שעות החניה המותרות על-פי התיקון הזה – לא צריך את רשות התִמרור המרכזית מפני שהרשות המקומית יודעת מתי הקו מתחיל לפעול ומתי הוא מסיים לפעול. 

היו"ר אופיר אקוניס:


יש הערות נוספות? אני מציע שנתחיל בקריאת הצעת החוק.


דרך אגב, אין ספק שיש התקדמות גדולה מאוד בשירות באוטובוסים לעומת הימים שבהם לא היה מזגן.


עו"ד חוה ראובני, יש לנו תיקונים והערות להצעת החוק. 

חוה ראובני:


זה לא הצעת חוק שלנו. אני נודבתי לסייע להציג אותה. 

איתי עצמון:


קראתי קודם נוסח שמחייב רשות תִמרור מקומית. זה מקובל עליכם? 

 
אני מציע שבסעיף קטן (א) ייאמר: "רשות תִמרור מקומית תציב בתחום תחנת אוטובוס, בכפוף להוראות סעיף קטן (ג), תמרור הקובע כי רכב פרטי יהיה רשאי לחנות בתחום אותה תחנה בימי מנוחה; בתמרור כאמור יצוינו המועדים או השעות" – לפי איך שנחליט בהמשך – "בהם תותר החניה". 


בסעיף קטן (ב) כתוב: "השעות שיירשמו בתמרור יהיו משעה אחת אחרי הפסקת פעילות כל אחד מקווי השירות לאוטובוסים העוצרים באותה תחנה, ועד שעה לפני תחילת הפעילות לאחר ימי המנוחה, של אחד או יותר מהם."

היו"ר אופיר אקוניס:


 אני מייצג את היהדות האורתודוקסית, שאני חלק ממנה אבל לא נוהג על-פי כל הכללים שלה, אני מודה, אבל בזרמים היהודיים אני חלק ממנה. זה דבר שלא יתקבל בצורה מוחלטת על-ידי המפלגות שמייצגות כאן את היהדות האורתודוקסית האדוקה. מה זה "אחרי"? למה שעה אחת אחרי ואחר-כך שעה אחת לפני? הצעתי נוסח אחר בישיבה המקדימה. 

איתי עצמון:


 רצית שזה יהיה מכניסת השבת. 

היו"ר אופיר אקוניס:


לא, אפילו את זה שכללנו. מהפסקת פעילותו של הקו. 

חוה ראובני:


אתה נתקל באותו מוקש כי הרבה קווים מתחילים לנסוע לפני צאת השבת. 

קריאה:


 וגם לא כולם מסתיימים באותה שעה. 

היו"ר אופיר אקוניס:


 הניסוח קובע. אני יודע שתגידו שבשטח תהיה בעיה ולכן אני רוצה לקבוע את המהות. 

חוה ראובני:


יגידו שאתה מחייב להזיז את הרכב בשבת. 

היו"ר אופיר אקוניס:


אני מציע לומר: "ועד לתחילת פעילותו של הקו", במקום "ועד שעה לפני תחילת הפעילות לאחר ימי המנוחה" כפי שכתוב כאן. אתם כותבים ששעה לפני תחילת הפעילות יצטרכו להזיז את הרכבים החונים. אדם דתי שמקפיד לא לנסוע בשבת לא יוכל כמובן לקיים את הדבר הזה. 

חוה ראובני:


אבל גם אם תגיד "תחילת פעילותו" לא נפתרת הבעיה. אז שאדם כזה לא יחנה בתחנת אוטובוס. 

היו"ר אופיר אקוניס:


נכון מאוד, אבל ניסוח כזה לא מסבך אותנו עם הדקלרציה. זה חשוב לנוסח. הרי למה החרדים הצביעו בעד הצעת החוק? כי הם אמרו שהתפיסה היא על-פי הסטטוס קוו. הרי הם לא עומדים לשנות את תחילת הפעילות של הקו. ולכן בנוסח, על מנת שתהיה כאן הצבעה בקונצנזוס, אני מציע לכתוב כך. 

יערה למברגר-קינר:


אבל זה יוצר בעיה פרקטית. 

היו"ר אופיר אקוניס:


בפועל זה אותו דבר. 

חוה ראובני:


זה לא אותו דבר. לאוטובוס יש מסלול נסיעה. יש את השעה שבה הוא יוצא ויש פער זמנים עד שהוא מגיע לתחנה הסופית. בכניסה, אם אתה תתיר חניה עד סוף פעילות הקו אנשים כבר יחנו בעוד שהאוטובוס האחרון עדיין נוסע ולא הגיע לכל התחנות והתחנות שלו יהיו כבר תפוסות.  האוטובוס האחרון יוצא ב-4 וב-4:30 הוא נוסע עדיין. 

יערה למברגר-קינר:


הוא עדיין לא סיים את המסלול שלו. חשבנו על זה ולכן אמרנו שצריך להיות מרווח של שעה כדי להבטיח שלא תהיה חפיפה ושלא יהיו התנגשויות בין חניית כלי הרכב ובין עצירת האוטובוסים. 

נגה רפפורט:


שעת יציאת האוטובוס מן המסוף מפורסמת גם באינטרנט, יש שעה מדויקת. לא משנה מתי הוא מגיע לתחנה. 

חוה ראובני:


זה כן משנה. זה בדיוק מה שמשנה. הוא מגיע אחר-כך לתחנה והתחנה תפוסה במכוניות חונות. 

יערה למברגר-קינר:


האוטובוס יוצא בשעה 4, זה שעת סיום הפעילות. הוא יגיע לתחנה ב-4:20 וכבר חונות מכוניות בתחנה ואין לו איפה לעצור. 

נגה רפפורט:


אבל ב-4:20 כבר אסור לו לנסוע. 

קריאה:


 עדיין השבת לא יצאה. 

יערה למברגר-קינר:


לא. "שעת סיום הפעילות" היא השעה שהאוטובוס האחרון יוצא מן התחנה. 

היו"ר אופיר אקוניס:


 יש קווים שנוסעים לפני יציאת השבת. אני רוצה למצוא נוסח בחוק לפיו בשטח תהיה הזזה בפועל, אבל שבנוסח לא ייאמר "שעה לפני פתיחת הפעילות" כי הנוסח הזה בעייתי מאוד. 

קריאה:


זה לא עניין של תחילת פעילות או סוף פעילות, אלא מתי האוטובוס מגיע לתחנה. 

חוה ראובני:


אנחנו לא מתערבים כאן בפעילות של האוטובוסים. אם בתחנה הזאת כתוב ששעת תחילת הפעילות היא 5 אחר-הצהרים, ואפילו בחורף שבת יוצאת אחרי זה, אז מי שלא רוצה להזיז את האוטו בשבת שלא יעמוד שם בשבת. 

היו"ר אופיר אקוניס:


 בירושלים אין קווים שמתחילים לפעול לפני יציאת השבת, אז זה רק בתל-אביב. בחיפה על-פי הסטטוס קוו נוסעים אוטובוסים בשבת ובכלל ברוב האשכול הצפוני, ובאילת גם כן. 

יערה למברגר-קינר:


בחיפה רק מעט קווי אוטובוס נוסעים בשבת. 

היו"ר אופיר אקוניס:


 מעט, אבל עדיין עובדים שם. אף אחד לא עוצר את נסיעתם. 

יערה למברגר-קינר:


יש גם ערים נוספות פרט לחיפה, תל-אביב וירושלים. 

ישעיהו רונן:


זה כמו בחניון פרטי שנסגר בשעה 11 בלילה. אם אתה חוזר מחתונה ב-12 בלילה אתה יודע שלא תוכל לצאת, אז אל תחנה שם. זה מין הסדר. אם החנות נסגרת ב-8 ואתה רוצה לקנות, תבוא לפני 8. 

חוה ראובני:


ובלבד שיידעו. 

ישעיהו רונן:


זה חלק מכללי הצרכנות. אם אתה רוצה, בבקשה. אם אתה לא רוצה, גם בבקשה. אי אפשר אחרת. 

חוה ראובני:


זה לא מתערב בסטטוס קוו כי זה לא נוגע בפעילות של האוטובוסים עצמם. 

היו"ר אופיר אקוניס:


 הנוסח צריך להיות ברור. המהות ממשיכה את הסטטוס קוו. הודעתי במליאה, וגם על דעת שר התחבורה, גם הוא השתמש במונח "בהתאם לשמירת הסכמי הסטטוס קוו". 

יערה למברגר-קינר:


אנחנו לא פוגעים בהם כי אנחנו לא משנים את שעת פעילות האוטובוסים. לכן לא נוגעים בסטטוס קוו. לגבי חניה – אם אני בוחרת לנסוע בשבת ולחנות בשבת זה בחירה שלי. 

נגה רפפורט:


גם אם הוא מגיע ב-4:20, עדיין משעה 4:00 אסור יהיה לחנות. 

יערה למברגר-קינר:


אנחנו מדברים על הקצה השני. הבעיה שלנו היא ביציאה. 

ישעיהו רונן:


מר פיני גרשון אומר שהבעיה לא קיימת בכלל. ביום שישי במילא דתי לא יחנה בתחנת אוטובוסים מפני שהוא לא יכול לחנות אחרי כניסת השבת ואז הוא גם לא יהיה צריך לצאת משם לפני יציאת השבת. 

איתי עצמון:


 אבל הקו מפסיק לפעול לפעמים לפני כניסת השבת אז הוא כן יוכל לחנות שם. 

פנחס (פיני) גרשון:


מבחינת לוחות הזמנים, המפעיל מחויב ליציאת האוטובוס. יש לנו קווים מחיפה לירושלים. היציאה אני מחויב שתהיה לפני כניסת השבת, זה מה שאני מפרסם. 

היו"ר אופיר אקוניס:


 אתה יכול לצאת גם דקה או 10 דקות לפני כניסת השבת?

פנחס (פיני) גרשון:


באשר לשאלה מתי האוטובוס מגיע, אין לי על זה אחריות. אם נגדיר שהחניה מותרת שעתיים אחרי כניסת השבת זה יפתור את הבעיה. 

קריאה:


 שעתיים אחרי כניסת השבת? די בשעה אחרי כניסת השבת. 

רן שיטרית:


אז אדם דתי לא יוכל לחנות שם. 

היו"ר אופיר אקוניס:


 אנחנו מדברים אתך על שעה לפני, שזה בעיה. אז אתה אומר שעתיים?

פנחס (פיני) גרשון:


שעה אחרי כניסת השבת. 

היו"ר אופיר אקוניס:


 זה מה שמציע משרד התחבורה. 

ישעיהו רונן:


הסוגייה היא של חניית רכב פרטי, לא של אוטובוסים. 

היו"ר אופיר אקוניס:


 אז צריך לכתוב: על-פי שעות פעילות הקו. 

חוה ראובני:


אבל אני לא רוצה להצמיד את זה לשעות פעילות הקו כי זה מתייחס לשעת התחלת הנסיעה ואז בהמשך הדרך התחנות יהיו תפוסות. חייב להיות מרווח זמנים בין שניהם. חייבים את מקדם הביטחון הזה. 

היו"ר אופיר אקוניס:


 על התחנות לא כתובות שעות הפעילות של הקווים השונים?

קריאה:


 לא. רק אם זה קו ייחודי. בדרך כלל לא. 

היו"ר אופיר אקוניס:


 בתוך התחנה כבר היום מפורט מספר קו האוטובוס והמסלול שלו. 

קריאה:


כתובים רק שעות היציאה שלו ושעות הסיום המשוערות שלו, אך לא שעת ההגעה לתחנה. לאוטובוס לוקח זמן להגיע לתחנה. 

עלי אבו סויס:


אני נציג חברת "קווים תחבורה ציבורית". בחודש הבא אנחנו עומדים להכניס לפתח-תקווה תחנות דיגיטליות. זה צמוד למחשב של החברה ויוכלו להגיד לנוסעים באיזו שעה האוטובוס אמור להגיע. במקביל הפעלנו גם את ה-Next bus, כלומר אתה יכול להמתין בתחנה, לחייג את מספר הקו ולדעת בעוד כמה שניות בדיוק האוטובוס יגיע. 

קריאה:


אבל זה לא פועל בכל הקווים ולא בכל התחנות. 

היו"ר אופיר אקוניס:


 רק חברת "קווים" מפעילה את זה. "אגד" ו"דן" עדיין לא מפעילות את זה. 

עלי אבו סויס:


בעתיד הקרוב אני מאמין שבכל המדינה יופץ הנוהל של תחנה דיגיטלית וזה יכול לעזור. 

היו"ר אופיר אקוניס:


אבל עד שכל הארץ תהיה מלאה בתחנות דיגיטליות - - - 

גבריאל (גבי) נבון:


 זה לא פועל ב-20,000 תחנות. בפתח-תקווה מדובר ב-50 תחנות ורק עכשיו אנחנו חושבים על תל-אביב. 

היו"ר אופיר אקוניס:


 תודה על ההערה החשובה והטובה. זה שירות טוב. אתם מפעילים קווים בפתח-תקווה?

עלי אבו סויס:


בפתח-תקווה ובבקעת אונו. 

קריאה:


 זה פיילוט שמתחילים בפתח-תקווה. 

גבריאל (גבי) נבון:


באוגוסט יותקנו 6 שלטים, בספטמבר יהיו 15 שלטים ובסוף השנה 50 שלטים בפתח-תקווה. בתל-אביב יהיו 500 לקראת סוף השנה הבאה, אני מקווה. 

היו"ר אופיר אקוניס:


 איך ננסח את זה?

איתי עצמון:


השאלה מה אתה מחליט. אתה מחליט לקבל את סעיף קטן (ב) בנוסח כפי שהציע משרד התחבורה? עוד שאלה, האם משרד התחבורה מקבל נתונים על שעות הפעילות של הקווים?
חוה ראובני:


הוא קובע אותם. 

גבריאל (גבי) נבון:


יש רישיון קו עם שעות הפעילות של כל קו. 

פנחס (פיני) גרשון:


לכן ביקשנו שתהיה קורלציה בין משרד התחבורה ובין האישור. הרשות המקומית לא מודעת לזה. האישור מגיע רק ממשרד התחבורה, רק מן הרשות המרכזית ולא מן המקומית. 

ישעיהו רונן:


הרשות המרכזית קובעת. לרשות המקומית יש את הנתונים הללו. אין אפשרות שמשרד התחבורה יתפרש על פני 20,000 תחנות. 

היו"ר אופיר אקוניס:


 הנוסח צריך להיות: על-פי שעות פעילות הקו. 

גבריאל (גבי) נבון:


איך הנוסע יידע את זה?

היו"ר אופיר אקוניס:


תאמין לי, יודעים. הם לא יודעים שקו 4 בתל-אביב מפסיק לנסוע בשעה 5?

קריאה:


 על השילוט יש 10 קווים והפעילות של כל קו מסתיימת בשעה אחרת. 

ישעיהו רונן:


אי אפשר. הראשון שיובא לדין ייצא זכאי. 

לאה ורון: 


בשלב הזה של ההכנה לקריאה הראשונה אפשר לקבוע את השעה הכי מאוחרת ששבת יוצאת והשעה הכי מוקדמת שהשבת נכנסת במהלך השנה. זה יהיה כתוב בשלט. ואז אמנם כמה אנשים יפסידו כשעתיים אפשרות לחניה בתחנה, אבל זה יהיה ברור לציבור וידוע. לא אמרתי אם לפי שעון קיץ או שעון חורף. השעה הכי מוקדמת שהשבת נכנסת בחורף היא נניח 4. לפיכך החניה תותר החל מן השעה 5 בתחנות האוטובוס. 

גבי בן הרוש:

אבל אז תהיה בעיה עם החרדים כי בשעה 5 לא יוכלו להחנות שם את האוטו כי כבר שבת. 

לאה ורון: 


יש בעיה עם הציבור שלכאורה יכול היה לחנות למשך זמן רב יותר. 

חוה ראובני:


אבל אחר-כך את מציעה שהחניה תהיה מותרת עד השעה 8:30 בצאת השבת והאוטובוס מתחיל לפעול כבר ב-6.

היו"ר אופיר אקוניס:


אולי נקבע מ-4 ועד 4, למשך 24 שעות. כך נצמצם את הטווחים מכל צד. 

קריאה:


 ב-4 אחר-הצהרים ביום שישי עדיין יש שירות. 

עמיר דגני:


ביום שישי אוטובוסים נוסעים גם בשעה 18:00. 

היו"ר אופיר אקוניס:


 מ-20:00 בליל שישי ועד 16:00 בשבת. מתי יוצאת השבת הכי מאוחר בשעון חורף? ב-17:00. יש קווים שנוסעים בשעון קיץ ב-19:00 בערב יום שישי? לא. זה נדיר מאוד. 

עמיר דגני:


אצלנו קווי ים יוצאים בשעה 18:00 או 18:30. 

היו"ר אופיר אקוניס:


 לדעתי זה משעה 19:00 ביום שישי. 

פנחס (פיני) גרשון:


אם ב-18:30 האוטובוס יוצא מתל-אביב לפתח-תקווה אז זה מוקדם מדי. 

היו"ר אופיר אקוניס:


אז נקבע מ-20:00 בערב שבת. 

יערה למברגר-קינר:


אנחנו נתחיל לחשב לפי שעות יציאת השבת וכניסת השבת, אבל העיקרון יהיה השעה המוקדמת ביותר שתתאים לשעות פעילות האוטובוסים. 

קריאה:


 ומה עם אוטובוסים שיוצאים לפני צאת השבת?

היו"ר אופיר אקוניס:


 ביום שישי מכניסת השבת. זה הכי טוב. למשל לשגרירות שווייץ ליד מלון הילטון ברחוב הירקון בתל-אביב יש 8 מקומות חניה שלא משתמשים בהם בימי שבת וראשון ואז כל הציבור חופשי לחנות שם בשבת ובראשון, ובצדק. בואו נכתוב גם כאן שעות.

לאה ורון: 


גם כאן מוצע לכתוב על התמרור את השעות כי אחרת הציבור לא יידע. אתה עצמך אמרת: מה, הוא יילך הביתה כדי לבדוק באינטרנט?

היו"ר אופיר אקוניס:


אני מסכים עם גברת לאה ורון. בשעות זה הרבה יותר טוב. 

לאה ורון: 


מה גם שאנשים חילוניים לא יודעים מתי נכנסת השבת, וגם לא מתי היא יוצאת. 

ישעיהו רונן:


ברמה הפרקטית, היום יש את תקנה 72(א) ובאחד הסעיפים שלה חל האיסור הגורף על חניה בתחנות אוטובוס. 

היו"ר אופיר אקוניס:


 נכון מאוד. החוק הזה בעצם מבטל אותה. 

ישעיהו רונן:


 מבטלים אותה בעצם, אבל לא ממש. מן הסתם השר יצטרך עכשיו לתקן אותה על-פי מה שנאמר כאן. אני רוצה להתחצף קצת ולהציע שנשב ביחד כמה יודעי דבר על  המצב ברשויות המקומיות ונקבע מספר כללים שיקבעו את מה שאנחנו מנסים כרגע לקבוע. אנחנו עושים את זה כעת קצת בחפיף ובצורה מאולצת. אני מציע להשאיר לשר ולחבר'ה שלו לתקן את תקנה 72(א), כולל המקומות והשעות וכללי בחירת השעות. אני חושב שלא נצליח לפתור את זה כרגע. 

לאה ורון: 


אתם יכולים תמיד לעשות את זה לאחר הקריאה הראשונה. הכנסת יוצאת לפגרה ובמילא לא יוכל חבר הכנסת אקוניס להעלות את הצעת החוק לקריאה שנייה ושלישית כעת. עד לחודש אוקטובר אתם יכולים לשבת, יודעי דבר כפי שאמרת, ולנסח. 

ישעיהו רונן:


אבל שנהיה מתואמים. 

היו"ר אופיר אקוניס:


 צודקת מנהלת הוועדה. מ-2 באוגוסט ועד 11 באוקטובר יהיה לכם זמן לנסח את הדברים. 

ישעיהו רונן:


אני מציע, אבל אתם תקבעו כפי שתקבעו. 

איתי עצמון:


 בכל מקרה השר רשאי תמיד לשנות. 

לאה ורון: 


הודיע יושב-ראש הוועדה שאת זה הוא מבקש. במהלך פגרת הכנסת, שבה לא ניתן להעלות את הצעת החוק לקריאה השנייה והשלישית, תדונו אתם ותכינו נוסח משופר על המועדים והזמנים שבהם ניתן יהיה לחנות את כלי הרכב בתחנות האוטובוסים. 

ישעיהו רונן:


בסדר. 

עמיר דגני:


לא לפני 20:00 בערב שבת ולא אחרי 15:00 בשבת. 

היו"ר אופיר אקוניס:


 15:00 זה נורא מוקדם. זה אמצע היום. 

קריאה:


 יש מקומות שהפעילות מתחילה כבר ב-16:00 בשבתות בתקופת החורף. 

היו"ר אופיר אקוניס:


 למה הודענו שהחוק הוא בהתאם לסטטוס קוו? כי החוק הזה לא משנה את שעות הנסיעה של האוטובוסים, אלא רק מאפשר חניה בשבת. האוטובוסים ממשיכים לפעול באותם תנאים, באותן שעות ובאותם הכללים שחלים עליהם כבר מ-1949, בשינוי הקווים החדשים או קווים שבוטלו. 

עמיר דגני:


בצאת השבת צריך לקחת מקדם ביטחון מפני שאם אנחנו מאשרים להם גם לעמוד במסופי האוטובוסים - - - 

יערה למברגר-קינר:


לא מאפשרים לעמוד במסופים. 

היו"ר אופיר אקוניס:


 אי אפשר להחיל את זה על מסופים. רידינג זה חניון נפרד, שם יש חניה ציבורית חינם בלאו הכי. זאת היתה טעות שלי. 

עמיר דגני:


אבל אנשים ייכנסו לשם. 

יערה למברגר-קינר:


אם אנחנו לא מתירים וזה יהיה אסור, לא ייכנסו. 

היו"ר אופיר אקוניס:


 יש בחניון רידינג תמרור "אין כניסה". 

יערה למברגר-קינר:


זה לא מותר בהתאם לתיקון המוצע. לא מסדירים כאן את כל בעיית החניה. 

קריאה:


 לחניון רידינג מגיעים כל אלה שנוסעים בשבת. אין בעיה להוציא את האוטו לפני יציאת השבת. 

חוה ראובני:


ההצעה קובעת במפורש שבמסוף תחבורה ציבורית לא ניתן יהיה לחנות בכל מקרה, בלי קשר לשעות. 

היו"ר אופיר אקוניס:


אגב, לפני הכניסה למסופי תחבורה ציבורית יש תמיד שלט "אין כניסה פרט לאוטובוסים". במסוף רכבת צפון למשל אי אפשר לחנות, פרט לאוטובוסים של "דן" ו"אגד". 

עלי אבו סויס:


ולרכב מורשה. 

היו"ר אופיר אקוניס:


 נכון, שזה המנהלים והפקחים או רכב מורשה. 

לאה ורון: 


בשבת עד איזו שעה תותר חניה בתחנות אוטובוסים? בשישי אמרו 20:00. 

ישעיהו רונן:


אנחנו נקבע את השעה. הסכמנו שנקבע את השעות בצוות שלנו. 

חוה ראובני:


נכין הצעה לקראת ההכנה לקריאה השנייה והשלישית. 

איתי עצמון:


 נכתוב את זה בדברי ההסבר. 

היו"ר אופיר אקוניס:


 מערב שבת ב-20:00 ועד 16:00 בשבת. 

איתי עצמון:


 אני קורא את סעיף קטן (ג): 

"לא יותקן תמרור כאמור בסעיף קטן (א) בתחנת אוטובוס שהיא – 

(1)
בדרך שאינה דרך עירונית;

(2)
משמשת קו שירות לאוטובוסים שעל-פי רישיונם פועלים גם בימי מנוחה;

(3)
בנתיב או מסלול שיועד לתחבורה ציבורית;"


לשם מה הוסיפו בפסקה (3) את המילים "או מסלול"?

ישעיהו רונן:


לעתים זה נתיב ימני ליד המדרכה, ולעתים זה מסלול מיוחד מופרד. 

איתי עצמון:


 אם אני לא טועה, בהגדרת "נתיב" נכלל גם "מסלול". 

גבריאל (גבי) נבון:


זה מה שיש בפתח-תקווה. 

איתי עצמון:


 השאלה מה קובעות התקנות. 

היו"ר אופיר אקוניס:


 אבל אסור לנסוע שם בלאו הכי, אז מה זה משנה? גם אי אפשר לחנות. 

ישעיהו רונן:


יש מקומות שבהם אולי אפשר לנסוע במסלול המיוחד, ב-4 פלוס. 

לאה ורון: 


עו"ד עצמון שואל מבחינה משפטית האם משכותבים את המילה "מסלול" מתייתר "נתיב", או להיפך. הם בודקים את זה מבחינה משפטית. מחפשים תשובה משפטית. אני רואה שעו"ד ראובני מחפשת ברגע זה.

ישעיהו רונן:


זה לא אותו דבר ככל שאני יודע. 

איתי עצמון:


 צריך לראות את ההגדרה שבתקנות. 

חוה ראובני:


"נתיב" זה "חלק מרוחבו של כביש, בין שסומן ובין שלא סומן, המספיק לתנועת טור אחד של כלי רכב, למעט רכב הנע על שני גלגלים". אין הגדרה ל"מסלול". כאשר נאמר "נתיב" ממילא יכולים להיות כמה נתיבים.

היו"ר אופיר אקוניס:


 בסדר גמור, הערתו הנבונה של עו"ד איתי עצמון מתקבלת. מחקנו את המילים "או מסלול". 

איתי עצמון:

"(4)
ממוקמת בנתיב הנסיעה של רכב בדרך;

(5)
במסוף תחבורה ציבורית;

(6)
במקום בו החניה תהווה הפרעה לתנועה".


אני לא כל-כך מבין את פסקה (6). לדעתי זה בא כבר בגדר פסקה (4): "ממוקמת בנתיב הנסיעה של רכב בדרך".

לאה ורון: 


הנוסח שהופץ לוועדה הוא הנוסח הראשון, לכן אנא תקרא שוב את פסקה (6) שאינה בידי חברי הוועדה. 

איתי עצמון:


 בפסקה (6) כתוב: "במקום בו החניה תהווה הפרעה לתנועה". אני לא כל-כך מבין מי יקבע מתי החניה תהווה הפרעה לתנועה. אני מציע לא לקבל את זה. הרי כתוב שאסור לחנות בתחנת האוטובוס אם היא "ממוקמת בנתיב הנסיעה של רכב בדרך".

גבריאל (גבי) נבון:


הצענו רק במפרצי חניה. אמנם זה לא כתוב. אם לא יהיה מפרץ חניה ויש תחנה על אם הדרך, לא תוכל לחנות בה. זאת היתה הכוונה. 

ישעיהו רונן:


אציג לך את הרקע האידיאולוגי לזה. יש מקרים שבהם תחנת האוטובוס ממוקמת לא במפרץ, אלא לאורך אבן שפה ישרה ורצופה. 

היו"ר אופיר אקוניס:


 אז לא יציבו שם שלט. 

ישעיהו רונן:


יתכן שמתוך שיקולים של עדיפות לתחבורה הציבורית, למרות שזה נתיב נסיעה רציף ואין בו מפרץ אנחנו ממקמים שם תחנה לטובת הנוסעים. אנחנו מוכנים ביודעין ומתוך רצון ובאהבה רבה לאפשר את זה לטובת התחבורה הציבורית, אפילו אם אוטובוס שעוצר שם מפריע לתנועה שמאחוריו, אבל אנחנו לא מוכנים להקריב אותו קורבן בשביל חניה פרטית. זה ההבדל. איך זה שלתחנת אוטובוסים זה בסדר ולחניה של רכב פרטי לא? יש פרוטקציה לאוטובוס ואנחנו לא מוכנים להקריב אותה הפרעה לטובת הרכב הפרטי כמו לטובת האוטובוס. בעברית מאוד מחודדת: זה המצב.

חוה ראובני:


בנוסף לכך, האוטובוס עומד שם רגעית ואילו הרכב הפרטי חונה זמן ממושך. 

יערה למברגר-קינר:


פסקה (4): "ממוקמת בנתיב הנסיעה של רכב בדרך", מתייחסת למצב שאין מפרץ. פסקה (6) היא סעיף סל לנסיבות שאנחנו לא יכולים לצפות כרגע. בגלל שמדובר כאן בדברים שיש בהם השפעה טכנית של ממדים פיזיים של התחנה, של הסביבה שלה, שאני לא בטוחה שאנחנו צופים כרגע, אני יכולה להציג דוגמאות שעלו לי אבל אני אפילו לא מתמחה בזה. למשל יש תחנות שמיועדות להורדת נוסעים בלבד, למשל התחנה שליד מבשרת ציון בכביש הראשי מתל-אביב לירושלים. 

איתי עצמון:


 השאלה אם זה דרך עירונית או דרך בין-עירונית. 

יערה למברגר-קינר:


אני מציגה כאן דוגמה בלבד. 

איתי עצמון:


 לא ברור לי מי יקבע מתי החניה תהווה הפרעה. ההוראה הזאת לא ברורה בעיניי. 

חוה ראובני:


רשות התִמרור המקומית. במיוחד אם שינינו את הנוסח של סעיף קטן (א) וקבענו שרשות התִמרור חייבת לתמרר, אולי כדאי בכל זאת להשאיר לה שיקול דעת, שהיא תגיד שכאן, למרות שזה לא נכלל בפסקאות (1)-(5), פה באופן נקודתי יש הפרעה לתנועה בסיטואציה שישית. 

היו"ר אופיר אקוניס:


 לא צריך. אז תוכלו לתקוע את זה בכל מקום. אפשר לתקוע את זה לכל אורך רחוב דיזנגוף למרות שמותר להיות שם.

יערה למברגר-קינר:


רשות התִמרור המקומית היא הגורם המקצועי והיא תצטרך להפעיל את שיקול דעתה. 

חוה ראובני:


היא עושה את זה כל הזמן. היא מסמנת באדום-לבן היכן שיש הפרעה לתנועה לפי שיקול דעתה. 

היו"ר אופיר אקוניס:


לדעתי היא מסמנת באדום-לבן כדי לרשום דוחות ...

ישעיהו רונן:


ניקח את הדוגמה הקלאסית. יש מפרץ לתחנות אוטובוסים. מן הסתם מצופה ששם תהיה אפשרות לחנות, אבל מפרץ לתחנות אוטובוסים, בגלל מבנה הנסיעה של האוטובוס, יש לו שיפוע, אלכסון. האם תהיה מותרת החניה גם לאורך האלכסון? ברור שמי שיחנה לאורך האלכסון - - - 

היו"ר אופיר אקוניס:


תסמכו על הציבור שהוא יודע לא לחנות את המכונית באמצע הכביש.  

ישעיהו רונן:


זה דוגמה למקום שבו יש הפרעה לתנועה. 

איתי עצמון:


 נוכל לבחון את זה לקראת הקריאה השנייה והשלישית. אפשר לכתוב בדברי ההסבר שלקראת הקריאה השנייה והשלישית נבחן אפשרות לתת לרשות תִמרור מקומית סמכות לקבוע מקומות נוספים שבהם לא תוּתַר חניה אם הדבר מפריע לתנועה. 

יערה למברגר-קינר:


מדובר כאן בהפעלת שיקול דעת מקצועי ולכן מלכתחילה תהיה סמכות של הרשות המקומית, גם בהתאם לתקנות שקיימות כבר כיום. הוועדה החליטה שזה יהיה תיקון בפקודת התעבורה. הוועדה גם החליטה שתהיה חובה להציב את התמרורים. לדעתנו אם יישאר הסעיף ללא אפשרות שתתן עוד תיבה, שתתן מענה, זה יחייב לתקן את החוק בתדירות גבוהה למדי כאשר יתעוררו המקרים שלא ייכללו בפסקאות (1)-(5). אני חושבת שזה ייצור מצוקות בשטח. לא יהיה נכון לתקן את החוק כל אימת שנגלה עוד מצב שלא נכלל בהגדרות שבפסקאות (1)-(5) שהן די דווקניות. 

ישעיהו רונן:


גם אני סבור כך. 

היו"ר אופיר אקוניס:


 אין צורך. 

ישעיהו רונן:


אמרת קודם שאתה מחייב את הרשויות המקומיות להציב תמרורים, ומצד שני אתה לא נותן להן אופציה לא להציב תמרור כזה במקום שהחניה תפריע לכל הדעות. הרשות המקומית תהיה במצוקה. 

איתי עצמון:


 אנחנו כרגע בשלב של הכנה לקריאה הראשונה. לקראת הקריאה השנייה והשלישית אפשר לבחון את ההסדר המוצע ולהכניס תיקונים ככל שנדרש. 

חוה ראובני:


מה נדע יותר באוקטובר מאשר אנו יודעים עכשיו?

איתי עצמון:


 אני מבקש לקרוא את סעיף קטן (ד).

"רשות מקומית, שבתחומה מצויות תחנות אוטובוס שבהן הותרה חניה כאמור בסעיף זה, תרחיק או תגרור רכב החונה בתחנת אוטובוס שלא בימים או בשעות בהן מותרת בה החניה, למקום אחסנה; על הרחקה או גרירה כאמור יחולו ההוראות לפי סעיף 77 לפקודה."


סעיף 77 לפקודה מסמיך את הרשות המקומית להתקין חוקי עזר. 

חוה ראובני:


כל הקטע של הגרירה על-ידי רשויות מקומיות של רכב חונה מוסדר שם. 

היו"ר אופיר אקוניס:


 יש בעיה עם הסעיף הזה? לא. זה המקל – גרירה של רכב החונה בשעות שבהן לא מותרת החניה. בסדר, מאה אחוז. 

איתי עצמון:


 סוגייה נוספת שהוועדה צריכה לקבל בה החלטה, האם לקבוע מועד שעד אליו יתקינו רשויות התִמרור המקומיות את אותם תמרורים לפי הסעיף. זה יהיה סעיף ביצוע, או אני לא יודע בדיוק איך נקרא לו. 

היו"ר אופיר אקוניס:


עד 1 בינואר 2010. זה נותן המון זמן. 

פנחס (פיני) גרשון:


ואחרי זה מה יהיה? אחרי זה רשות שפספסה לא תוכל יותר?

היו"ר אופיר אקוניס:


לא. למה? עד התאריך הזה כולם צריכים להציב את דגלי התחנה. 

דן ארצי:


נתת עוד 10 עמודים למבקר המדינה לכתוב. 

היו"ר אופיר אקוניס:


 בגלל שהם לא יבצעו את החוק? אל תדאג. 

דן ארצי:


אני כבר לא דואג מהרבה דברים. 

ישעיהו רונן:


אין לזה שום סיכוי להתממש. 

היו"ר אופיר אקוניס:


 למה?

ישעיהו רונן:


מפני שכך הרשויות המקומיות פועלות.

יערה למברגר-קינר:


על-פי מידע שהועבר אלינו, יש בזה עלויות גדולות מאוד. גם אני הופתעתי לשמוע, כי לכאורה מה העלות של הצבת תמרור? אבל מדובר בהצבת תמרורים רבים. בסך הכול כשמכפילים את זה במספר התמרורים שצריך להציב בכל רשות מקומית, העלות גבוהה. 

היו"ר אופיר אקוניס:


כפי שאני מקבל כאן, גברתי המנהלת, בקשות לאשר עשרות סעיפים. אומרים לי: תאשר כי זה לא נכנס לתוקף – למשל ה-DTT היה צריך להיכנס לתוקף בחודש מאי ואתמול ביקשו מאתנו לעשות החלה רטרואקטיבית לאוגוסט. אז נעשה כאן אותו דבר. אם נראה שלא מספיקים נדחה את זה למועד אחר. 

ישעיהו רונן:


מי יבוא ויבקש את זה? אף אחד לא יבוא. תרשה לי להיות אפיקורס.

יערה למברגר-קינר:


צריך לקבוע במפורש מנגנון שיאפשר לוועדה להאריך את המועד. 

לאה ורון: 


נציג משרד האוצר שלא הגיע לדיון מודיע, וזה חשוב מאוד לגבי ההעלאה לקריאה הראשונה, שההצעה אינה כרוכה בעלות תקציבית. יחד עם זה, הוא מסביר מדוע ההצעה אינה כרוכה בעלות תקציבית, כי הרשויות המקומיות הן שיחויבו להציב תמרורים בתחנות האוטובוס הרלוונטיות. 

יערה למברגר-קינר:


זה לא אומר שזה לא הולך לעלות כסף. פשוט לא תהיה עלות לתקציב המדינה. 

לאה ורון: 


הוא כותב: "ברצוני לחזור ולהבהיר כי אין לחוק זה משמעות תקציבית. הסיבה לכך הינה כי לאור העובדה שהחובה מוטלת על הרשות המקומית, אזי שהתקציב למימון פעילות זו הינו תקציב הרשויות המקומיות. אם יהיה צורך ניתן יהיה להגדיר כי פריסת התמרורים תיעשה בהדרגה ועל פני כמה שנים כדי שהעלות תתפרס בהתאם".

היו"ר אופיר אקוניס:


 הוא כתב שזה יתפרס על פני כמה שנים. מה זה "כמה שנים"? זאת הודעתו של משרד האוצר. 

איתי עצמון:


 ניתן להשאיר את זה כסוגייה פתוחה. 

היו"ר אופיר אקוניס:


אני חוזר לסעיף קטן (ב). בקריאה הראשונה אני רוצה ללכת להיפך ולא לקבוע את השעות, ואחרי זה להיות ספציפי יותר לגבי השעות. לקריאה הראשונה אני רוצה שהנוסח יהיה "השעות שיירשמו בתמרור יהיו מהפסקת פעילות כל אחד מקווי השירות לאוטובוסים העוצרים באותה תחנה ועד תחילת הפעילות לאחר ימי המנוחה, של אחד או יותר מהם".

לאה ורון: 


נותר הקושי שדיברנו עליו, שאנחנו לא יודעים מתי מתחילה ונפסקת הפעילות. 

היו"ר אופיר אקוניס:


 אני מבקש שלקראת הקריאה הראשונה יוותר הנוסח הזה, ולקראת הקריאה השנייה והשלישית כבר נדון על השעות. הנוסח לקריאה הראשונה יהיה בלי "משעה לפני ועד שעה אחרי", אלא ניסוח כללי, "מסוף הפעילות של הקו ועד תחילת פעילותו". לאחר מכן נראה מה לעשות לגבי שעות ספציפיות. 

ישעיהו רונן:


מהיורה ועד המלקוש. איך האנשים יידעו?

היו"ר אופיר אקוניס:


חכה. זה לא נכנס כך לספר החוקים. אנחנו בהכנה לקריאה הראשונה. יידעו. צריך כל הזמן לחזור על המשפט "מתוך שמירה על הסטטוס קוו". אגב, זה נכון. גם שר התחבורה השתמש בו בדברי ההסבר. זה מופיע בפרוטוקול מליאת הכנסת גם בדבריי וגם בדברי השר: "תוך שמירה על הסטטוס קוו". 

חוה ראובני:


 לא משנים כאן את שעות הפעילות של האוטובוסים. 

ישעיהו רונן:


השאלה איך ליישם את זה. זאת הבעיה. 

חוה ראובני:


אתם מבקשים הצעה שתתייחס לשעות כניסת שבת ויציאתה? 

לאה ורון: 


כל הצעה ובלבד שהיא טובה, מבורכת. 

היו"ר אופיר אקוניס:


ובלבד שהיא ברוח אורתודוקסית. למשל ברוח רפורמית ניתן לעשות בת מצווה בשבת בבית-כנסת שיגיעו אליה במכונית, על-פי הרפורמים האמריקאים לפחות. את זה אני לא מקבל, דרך אגב. זה נראה לי לא כל-כך יהודי. אבל זה דיון לוועדות אחרות לחלוטין, לא לוועדת הכלכלה. 

עמיר דגני:


בעיר כמו בני-ברק איך יאכפו את זה?

היו"ר אופיר אקוניס:


 בעיר כמו בני-ברק אתה מאמין שייתכן שקו אוטובוס יגיע לעיר לפני צאת השבת? אבא שלי היה נהג בקו 61 במשך שנים. לא העלו על דעתם להיכנס לבני-ברק לפני צאת השבת. הרי יש מחסומים וצופר בכניסה לבני-ברק. גם בירושלים, דרך אגב, יש צופרים ומחסומים, וטוב שכך. 

עמיר דגני:


אני מדבר על הגרירה של רכבים.

היו"ר אופיר אקוניס:


נטפל בזה בין הקריאה הראשונה לקריאה השנייה והשלישית. בבני-ברק ובירושלים בעיקר זה לא חל כי אף אחד לא מעיז לשבור את הסטטוס קוו. בקו 24 מרמת השרון לתל-אביב, שתי ערים חילוניות בהגדרתן, ברור שהאוטובוסים נוסעים מ-4 אחר-הצהרים. אני לא יודע למה אני נותן דווקא את הדוגמה של קו 24. זה עובר אליכם? מי קיבל את אזור השרון? זה יוצא למכרז?

גבריאל (גבי) נבון:


אנחנו בבדיקת ההצעות.  

איתי עצמון:


 אתה רוצה לקבוע מועד לכניסה לתוקף של התיקון, או להשאיר את זה גם כן להכנה לקראת הקריאה השנייה והשלישית? מתי התיקון הזה ייכנס לתוקף?

לאה ורון: 


חבר הכנסת אקוניס, מה אתה קובע לגבי התחילה של החוק?

היו"ר אופיר אקוניס:


אם נעביר את הצעת החוק בקריאה הראשונה בכנס הקיץ, בעזרת-השם, ונמשיך את הדיון בתחילת כנס החורף שמתחיל ב-12 באוקטובר, אני מציע לקבוע "9 חודשים מיום פרסומו". 

חוה ראובני:


משמעות המעבר מהוראה של מועד להציב תמרורים למועד תחילה, שגם אם רשות מקומית תהיה ערוכה 3 חודשים אחרי הפרסום החוק הזה התמרור לא יהיה בתוקף ואי אפשר יהיה לחנות בתחנות. זה ההבדל בין שני הניסוחים.

איתי עצמון:


 כי יש רשויות מקומיות שיהיו ערוכות ויש שלא. 

יערה למברגר-קינר:


כדאי אולי להוסיף מנגנון כדי שהוועדה תוכל להאריך את המועד. 

היו"ר אופיר אקוניס:


אנחנו רק בהכנה לקריאה הראשונה. נבחן את הכול. נוכל לתקן את כל הדברים בהכנה לקראת הקריאה השנייה והשלישית. 

 
אני מאשר את הצעת החוק לתיקון פקודת התעבורה (חניה בתחנות אוטובוס בימי מנוחה), התשס"ט-2009, את כל הסעיפים ואת התיקונים שהוכנסו, לקראת הקריאה הראשונה. להצעת החוק אין עלות תקציבית לפי הודעת משרד האוצר, כפי שקראה מנהלת הוועדה. ביקשו שנודיע את זה. 


תודה רבה. הישיבה נעולה. 

